એક નજરે તેણે હોલની દિવાલો વચ્ચે દેખાતાં છૂટાછવાયા દૃષ્યોને આવરી લીધા. સામે ડાયસ પાસે બે પ્રૌઢ ધોળિયા બેઠા હતા. એક સહેજ ગોળમટોળ હતો અને બીજો લશ્કરની પરેડમાંથી સીધો જ આવ્યો હોય તેમ ટટ્ટાર સીનો તાણીને બેઠો હતો. પ્રેસ કોન્ફરન્સ પૂરી થઈ ગયાની ગવાહી પૂરતી વેરવિખેર ખુરશીઓ આમતેમ પડી હતી. ત્યાં ઊભેલાં કેટલાંક પત્રકારો ટોળું વળીને પગથિયા તરફ આગળ વધી રહ્યાં હતાં. બાજુના નાનકડા રૂમમાંથી બહાર નીકળતાં પત્રકારો રૂમાલથી મોં લૂછી રહ્યાં હતાં અને એક ફૂટડો અંગ્રેજ લાલઘૂમ ચહેરે હોંશભેર સૌની સાથે હાથ મિલાવી રહ્યો હતો.